Томас Вэрмален

**То́мас Вэрма́лен** (;  14 лістапада 1985 году, Антвэрпэн, Бэльгія) — былы бэльгійскі футбаліст, абаронца нацыянальнай зборнай Бэльгіі. Пасьля сыходу з клюбу Робіна ван Пэрсі Томас быў капітанам «Арсэналу» пакуль не сышоў у «Барсэлёну». Вэрмален звычайна гуляе левай нагой, таму гуляе часьцей за ўсё левабаковага цэнтральнага абаронцу, але можа згуляць на левым флянзе абароны.

## Клюбная кар’ера
Томас Вэрмален зьяўляецца выхаванцам бэльгійскага клюбу «Жэрміналь Бээрсхот», які раней меў назву «Жэрміналь Экерэн».

1 ліпеня 2003 году Вэрмален падпісаў пяцігадовы кантракт зь нідэрляндзкім «Аяксам» з Амстэрдаму. Дэбют Вэрмалена ў чэмпіянаце Нідэрляндаў адбыўся 15 лютага 2004 году ў матчы супраць «Валендаму». Томас адыграў увесь матч, а ягоны клюб, дзякуючы забітым мячам Яніса Анастасію й Томаша Галасека, перамог зь лікам 0:2. У студзені 2005 году Томас быў аддадзены ў арэнду ў клюб «РКК Ваальвэйк» на астатнюю частку сэзона 2004—2005 гадоў, бо не праходзіў у асноўны склад «Аякса» з-за высокай канкурэнцыі. Вярнуўшыся пасьля заканчэньня арэнды ў «Аякс» Вэрмален даволі хутка стаў асноўным гульцом абароны клюбу.

### «Арсэнал»
У пачатку чэрвеня 2009 году Вэрмаленам зацікавіўся ангельскі «Арсэнал», які меў патрэбу ва ўзмацненьні лініі абароны клюбу. «Арсэнал» зрабіў афіцыйную прапанову «Аяксу» аб набыцьці гульца, паводле неафіцыйных дадзеных «кананіры» прапанавалі за 23-гадовага Вэрмалена ад 10 да 12 млн фунтаў стэрлінгаў. 19 чэрвеня 2009 году Вэрмален прайшоў мэдагляд і падпісаў кантракт з «Арсэналам». Падрабязнасьці дамовы не былі абвешчаныя.

У сваім дэбютным матчы супраць «Эвэртану» 15 жніўня 2009 году Вэрмален забіў гол пасьля падачы Робіна ван Пэрсі са штрафнога. 16 верасьня Томас забіў гол у матчы групавога этапу Лігі чэмпіёнаў супраць льежскага «Стандарду». Праз тры дні, 19 верасьня, Вэрмален адправіў два мячы ў браму «Ўіган Атлетык». Томас быў прызнаны заўзятарамі лепшым гульцом «Арсэнала» у жніўні і верасьні 2009 году, а паводле вынікаў сэзону 2009—2010 гадоў Вэрмален увайшоў у сымбалічную зборную Прэм’ер-лігі.

У міжсэзоньне Вэрмален быў капітанам «Арсэнала» ў матчы на Кубка Эміратаў супраць «Міляну», калі ў складзе адсутнічалі Сэск Фабрэгас, Мануэль Альмунія і Робін ван Пэрсі. Томас пачаў усё тры першыя гульні сэзону за «Арсэнал» аднак потым атрымаў пашкоджаньне ахілу ў матчы за зборную Бэльгіі. Паводле словаў мэдычнага пэрсаналу лёнданскага клюбу, Томас выбыў да канца сэзону. Аднак ужо 26 красавіка 2011 году Вэрамлен адгуляў 90 хвілінаў у матчы супраць «Манчэстэр Юнайтэд».

Пасьля сыходу Фабрэгаса ў «Барсэлёну» Вэрмален быў абраны віцэ-капітанам каманды. 6 верасьня 2011 году стала вядома, што Вэрмалену патрабуецца 6 тыдняў, каб зноўку вылячыць траўму ахілу. 18 кастрычніка гулец падоўжыў кантракт з «кананірамі» на 4 гады. Абаронца вярнуўся ў склад да гульні на Кубак Ангельшчыны супраць «Болтана». 1 лістапада гулец зьявіўся на пляцоўцы ў матчы Лігі чэмпіёнаў супраць «Марсэлю» і дапамог свайму клюбу захаваць браму некранутай. 5 лістапада Вэрмален забіў гол у матчы супраць «Ўэст Бромўіч Альбіён», які скончыўся перамогай зь лікам 3:0. 26 лістапада ў гульні супраць «Фулгэму» Томас спачатку зарабіў аўтагол на 65 хвіліне, аднак на 82 хвіліне выправіў становішча, зрабіўшы лік нічыйным. Галоўны трэнэр клюбу Арсэн Вэнгер назваў Вэрмалена і ягонага партнэра Лярана Касэльні моцным дуэтам, што дазваляе «Арсэналу» мець моцную абарону.

У жніўні 2012 году Вэрмален быў абарны капітанам «Арсэналу» пасьля сыходу Робіна ван Пэрсі. Аднак выступы бэльгійца былі слабейнымі за папярэднія сэзоны, асабліва дрэнна Томас згуляў ў матчах супраць «Манчэстэр Сіці» і «Лівэрпулу». У другой палове сэзону Вэнгер выкарыстоўваў у цэнтры абароны Пэра Мэртэзакера і Касэльні, такім чынам Вэрмален заставаўся на лаўцы запасных. У самым канцы сэзону Томас здолеў вярнуць сабе месца ў асноўнны склад.

### «Барсэлёна»
9 жніўня 2014 году Вэрмален падпісаў 5-гадовы кантракт з каталёнскім клюбам «Барсэлёна». Сума трансфэру, як мяркуецца, склала 15 млн фунтаў.

## Міжнародная кар’ера
Томас дэбютаваў у складзе зборнай Бэльгіі ў 20 гадоў супраць зборнай Люксэмбургу ў сакавіку 2006 году. 8 кастрычніка 2009 году ён быў назначаны капітанам зборнай у гульні супраць зборнай Турэччыны й Эстоніі ў гульняў адбору да чэмпіянату сьвету 2010 году, але ня здолеў прадухіліць бэльгійцаў ад чацьвёртага месца ў сваёй групе.

## Дасягненьні
**«Аякс»**:
* Чэмпіён Нідэрляндаў: 2004
* Уладальнік Кубка Нідэрляндаў (2): 2006, 2007
* Уладальнік Супэркубка Нідэрляндаў (2): 2006, 2007

**«Арсэнал»**:
* Уладальнік Кубка Ангельшчыны: 2014

**«Барсэлёна»**:
* Чэмпіён Гішпаніі: 2015, 2016, 2018, 2019
* Уладальнік Кубка Гішпаніі: 2016, 2018
* Пераможца Лігі чэмпіёнаў: 2015
* Уладальнік Супэркубка Эўропы: 2015
* Пераможца клюбнага чэмпіянату сьвету: 2015

**«Вісэл Кобэ»**:
* Уладальнік Кубка Японіі: 2019
* Уладальнік Супэркубка Японіі: 2020

## Крыніцы

## Вонкавыя спасылкі
* Профіль на афіцыйным сайце ФК «Арсэнал» Лёндан
* Статыстыка на Soccerbase
* Статыстыка на National Football Teams
* Профіль на Goal.com
* Статыстыка на Voetbal International

Катэгорыя:Бэльгійскія футбалісты
Катэгорыя:Бэльгійскія футбалісты і футбалісткі на Алімпійскіх гульнях
Катэгорыя:Футбалісты і футбалісткі на летніх Алімпійскіх гульнях 2008 году